Diari Oficial de la Generalitat Valenciana


Sumari del DOGV 5148, del 02-12-2005 (2005/13301)

Informació pública dels estatuts de la Mancomunitat de la Taula del Sénia.
--------------------------------------------------------------------------

### Dades del document

Número de DOGV
:   5148

Data del DOGV
:   02-12-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/13678


Organisme emissor
:   Mancomunitat de la Taula del Senia

Tipus de document
:   Anunci

Informació pública dels estatuts de la Mancomunitat de la Taula del Sénia. [2005/13552]
  
Havent-se exposat al públic els Estatuts que han de regir el funcionament de la Mancomunitat de la Taula del Sénia, sense que s'hagin presentat reclamacions, i aprovats els mateixos per les Corporacions Locals que composen la Mancomunitat, amb els quòrum requerits per la normativa vigent i com requisit previ per la constitució de la mateixa.
  
Es publiquen íntegrament als efectes oportuns:
  
Estatuts de la Mancomunitat de la Taula del Sénia
  
Capítol I
  
De la constitució de la mancomunitat
  
Article 1. Composició
  
Els municipis de Vinaròs, Alcanar, Ulldecona, La Sénia, Morella, Traiguera, Rossell, Canet, La Jana, Sant Carles de la Ràpita, Godall, Mas de Barberans, La Galera, Càlig, Cervera, Vallibona, Benicarló, Freginals Santa Bàrbara, Beceite, Peñarroya de Tastavins i Valderrobres s'associen per tal de crear una mancomunitat, amb personalitat jurídica pròpia i capacitat per al compliment del seu objecte, de conformitat amb allò que estableix l'article 44 de la Llei 7/1985, reguladora de les bases de règim local. Així mateix, podran associar-se en el futur altres municipis de la zona, d'acord amb les disposicions legals i conforme als estatuts de la mancomunitat.
  
Capítol II
  
Denominació, objecte, domicili
  
i duració de la mancomunitat
  
Article 2. Denominació
  
L'entitat es denominarà: Mancomunitat de la TAULA del SÉNIA.
  
Article 3. Objecte
  
Constituirà l'objecte de la mancomunitat el compliment de les següents finalitats:
  
a) Millorar les condicions de vida dels habitants del territori.
  
b) Promoure el desenvolupament econòmic i social de tota la zona.
  
c) Potenciar i treure'n el màxim profit dels recursos del territori (naturals, patrimonials, culturals, turístics, etc.).
  
d) Aconseguir una millora substancial de les infrastructures i comunicacions de la zona
  
e) Millorar les relacions de tota mena entre els habitants dels seus pobles.
  
f) Facilitar la coordinació educativa, sanitària i d'emergències.
  
g) Gestió del patrimoni cultural i històric
  
h) Gestió de residus industrials, agraris, forestal i
  
i) Mancomunar aquells serveis que així puguin funcionar millor.
  
Article 4. Competència
  
L'àmbit de competència territorial de la mancomunitat s'estén a la totalitat dels termes municipals dels pobles que formin part de la mateixa.
  
Article 5. Domicili
  
Fins que no s'estableixi la seu definitiva, el seu domicili social serà la seu dels òrgans de govern i administració, i estaran ubicats a l'Ajuntament del municipi de La Sénia, c/ Tortosa núm. 1, però les reunions dels seus òrgans es celebraran rotatòriament en qualsevol del municipis de la mancomunitat.
  
Article 6. Durada
  
La durada de la mancomunitat és indefinida.
  
Capítol III
  
Règim econòmic i financer
  
Article 7. Recursos econòmics
  
Per a la realització de les seves finalitats, la mancomunitat podrà comptar amb els recursos enumerats a l'art. 2 de la llei d'hisendes locals:
  
a) Els ingressos procedents del seu patrimoni i demés de Dret privat.
  
b) Els tributs propis classificats en taxes, contribucions especials i impostos i els recàrrecs exigibles sobre els impostos de les Comunitats autònomes o d'altres entitats locals, amb els límits assenyalats a la legislació.
  
c) Les participacions en els tributs de l'Estat i de les Comunitats autònomes.
  
d) Les subvencions.
  
e) Els percebuts en concepte de preus públics.
  
f) El producte de les operacions de crèdit.
  
g) El producte de les multes i sancions en l'àmbit de les seves competències.
  
h) Les demés prestacions de dret públic.
  
i) Les aportacions i els recursos cedits pels Ajuntaments i altres Ens locals integrats. Per al funcionament de la mancomunitat es podran fixar aportacions per part dels Ens locals que hi formen part, de periodicitat anual i caràcter ordinari, així com en el seu cas les de caràcter extraordinari que siguin adients. Aquestes aportacions seran fixades per l'Assemblea general per majoria simple, i tenint en compte criteris de població, territori, serveis prestats, etc.
  
Article 8. Pressupost
  
L'Assemblea general de la mancomunitat aprovarà un pressupost anual, que inclourà els recursos ordinaris i els d'inversions que calguin, d'acord amb les disposicions en matèria de règim local.
  
Article 9. Patrimoni
  
El patrimoni de la mancomunitat es constituirà a partir dels ingressos i excedents que es formin i que provindran dels recursos assenyalats a l'article 7.
  
Article 10. Règim jurídic
  
Serà d'aplicació a la mancomunitat el que disposen les normes de règim local en matèria econòmica-financera i comptable.
  
Capítol IV
  
Òrgans de govern i administració
  
Article 11. Òrgans de govern.
  
El govern i l'administració correspondrà als òrgans següents:
  
a) L'Assemblea general de la mancomunitat.
  
b) El President.
  
c) El Vicepresident.
  
d) La Junta de govern.
  
e) La Comissió de comptes.
  
Article 12. Assemblea general. Composició.
  
L'Assemblea general és el màxim òrgan de govern i administració de la mancomunitat. Està integrada pels alcaldes i presidents dels ens locals membres, que podran delegar la seva representació en un tinent d'alcalde o vicepresident.
  
De forma excepcional i quan ho acordi almenys un 66% dels membres de l'Assemblea, a més dels anteriors també podran formar part de la mateixa algunes altres persones, que siguin regidors, i que no superaran mai el 20% dels ens associats.
  
Article 13. Assemblea General. Constitució.
  
El mandat dels vocals de l'assemblea general coincidirà amb els de les respectives corporacions. El cessament com a regidor comportarà també el de vocal de l'Assemblea. En aquest cas, el Ple de l'ajuntament afectat procedirà a elegir un nou vocal.
  
Després de la celebració de les Eleccions locals i dintre del termini previst en la Llei per a la designació de representants en òrgans col·legiats, els Ens locals integrants hauran de nomenar els vocals representants del municipi a l'Assemblea general.
  
Transcorregut el termini per a la designació dels vocals, i dintre dels trenta dies següents, es procedirà a la constitució de la nova Assemblea general de la mancomunitat i a la elecció del seu President.
  
Fins la data de constitució de la nova Assemblea general actuarà en funcions l'anterior i el seu President, en tot allò que afecti únicament a la gestió dels assumptes ordinaris d'administració de la mancomunitat, donant compte d'aquestes actuacions a l'Assemblea general entrant, tan prompte com s'hagi constituït.
  
Article 14. President/a
  
El President/a de la mancomunitat haurà de ser un Alcalde o President d'un Ens local associat. Serà elegit per majoria absoluta de l'Assemblea, en primera votació, o simple, en la segona. En cas d'empat, s'elegirà al candidat per sorteig. La duració del càrrec de President serà d'un any.
  
Article 15. Vicepresident/s.
  
El President nomenarà un o més vicepresidents entre els membres de la Junta de govern, que tindran les mateixes atribucions i formalitats que els Tinents d'Alcalde i que substituiran al President en casos d'absència, malaltia i, en general, per qualsevol altra causa justificada.
  
Article 16. Junta de govern.
  
El President nomenarà la Junta de govern, escoltada l'Assemblea general, però sempre hauran de formar part de la mateixa un o més representants dels ens locals de cadascuna de les tres Comunitats Autònomes.
  
Article 17. Comissió de comptes.
  
La Comissió de comptes tindrà les atribucions i el règim de funcionament que resulta dels articles 116 de la Llei 7/1985, reguladora de les bases de règim local, i del 212 del RDL 2/2004 Text refós de la llei d'hisendes locals, i estarà integrada pel President de la mancomunitat i tres membres més, un per cada grup de municipis de les tres comunitats autònomes, assistits pel Secretari i per l'Interventor de la mancomunitat.
  
Capítol V
  
Competències dels òrgans de la mancomunitat,
  
el seu funcionament i règim jurídic
  
Article 18. Competències de l'Assemblea general.
  
Seran competències de l'Assemblea general aquelles que per normativa legal s'atorguin com a competència del Ple de les corporacions locals, perquè siguin d'aplicació a la naturalesa i fins de la mancomunitat i, especialment, les següents:
  
a) Determinar el seu règim de sessions.
  
b) Aprovar el reglament orgànic, les ordenances de tota mena i altres disposicions reglamentàries.
  
c) Aprovar el pressupost anual.
  
d) Concertar crèdits de tot tipus.
  
e) Aprovar la modificació dels seus estatuts.
  
f) Aprovar les aportacions dels membres a l'hisenda de la mancomunitat, que hauran de ser ratificats pels Plens dels respectius Ens locals.
  
g) Determinar la forma de gestió dels serveis de la mancomunitat.
  
h) Gestionar i administrar els béns de la mancomunitat, i els que li siguin assignats per al compliment de la seva finalitat.
  
i) Controlar i fiscalitzar als òrgans de govern de la mancomunitat.
  
j) Altres competències que la legislació de règim local atribueixi als plens de les corporacions locals.
  
k) La cogestió de serveis amb altres administracions, mitjançant els sistemes admesos per les diferents normatives
  
Article 19. Vinculació dels acords.
  
Els acords de la mancomunitat obligaran als municipis que la integren, i als seus veïns.
  
Article 20. Règim de funcionament.
  
El regim de funcionament serà el que resulti del reglament orgànic i, en allò no previst en els presents estatuts, les disposicions dels articles 46 a 54 de la Llei 7/1985, de 2 d'abril, reguladora de les bases de règim local.
  
Article 21. Règim de sessions.
  
L'Assemblea general es reunirà amb caràcter ordinari una vegada al trimestre, com a mínim, i celebrarà sessions extraordinàries quan la convoque la presidència, bé a iniciativa pròpia o a petició, almenys, de la quarta part dels seus membres legals.
  
Article 22. Quòrum d'acords.
  
La validesa dels acords exigirà per regla general el vot de la majoria simple dels membres de l'òrgan col·legiat. Serà necessari el vot favorable de la majoria absoluta de membres de l'Assemblea general per a l'adopció d'acords sobres assumptes previstos a l'article 47.2 de la Llei 7/1985, reguladora de les bases del règim local.
  
Article 23. Competències del President/a
  
Correspondran al President de la mancomunitat aquelles atribucions que la normativa legal vigent atorga com a competència de l'Alcalde, i que siguin d'aplicació a la naturalesa i finalitat de la mancomunitat i, en especial:
  
a) Convocar, presidir, suspendre i aixecar les sessions de l'Assemblea general i de la Junta de govern, dirigir les seves deliberacions i resoldre els empats amb el vot de qualitat.
  
b) Publicar, executar i fer complir els acords adoptats per l'Assemblea general i la Junta de govern.
  
c) Representar la mancomunitat i conferir manaments per exercir la dita representació.
  
d) Dirigir i nomenar el personal de la mancomunitat i, si cal, ordenar la instrucció d'expedients disciplinaris.
  
e) Exercitar tota mena d'accions civil, penals i administratives en cas d'urgència i assabentar-ne a la Junta de govern i a l'Assemblea general.
  
f) Donar compte de les operacions efectuades en cada exercici a l'Assemblea general.
  
g) Totes aquelles que la legislació de règim local atribueix a l'Alcalde-President, i les que no estan expressament atribuïdes a cap altre òrgan de govern de la mancomunitat.
  
Article 24. Junta de govern
  
Són atribucions de la Junta de govern les que expressament li delegui el President, l'Assemblea general, o li asignen aquests estatuts conforme a l'ordenament jurídic vigent.
  
Article 25. Règim jurídic
  
El règim de sessions, l'adopció d'acords, la tramitació d'expedients i la comptabilitat s'ajustaran a l'ordenament de règim local vigent, i concretament i amb caràcter general i bàsic conforme a les disposicions dels articles 46 a 54 de la Lleu 7/1985, de 2 d'abril, reguladora de les bases de règim local.
  
Els actes i acords de la mancomunitat posaran fi a la via administrativa. Contra aquests actes i acords, els interessats podran exercir les accions adients davant la jurisdicció competent, podent no obstant interposar amb caràcter previ i potestatiu recurs de reposició. En quant a la revisió dels seus actes i responsabilitat s'estarà a allò que disposen els articles 53 i 54 de la Llei 7/1985 reguladora de les bases de règim local.
  
Article 26. Funcionaris de la mancomunitat
  
El Secretari general de la mancomunitat, que ho serà de l'Assemblea general i de la Junta de govern, realitzarà les funcions públiques assenyalades a l'article 92.3 de la Llei de bases de règim local. De conformitat amb el que preveu l'esmentat article, també es podran designar un interventor i un tresorer, si s'escau.
  
La designació dels càrrecs de secretari general, Interventor i Tresorer, haurà de recaure en funcionaris d'administració local amb habilitació de caràcter nacional, si bé en tant en quant no sigui coberta la plaça esmentada, podran exercir aquestes funcions, funcionaris d'habilitació nacional que prestin servei en algun dels ajuntaments mancomunats, o bé funcionaris que ocupin interinament llocs reservats a aquests funcionaris.
  
Capítol VI
  
De l'explotació dels serveis
  
Article 27. Forma d'explotació
  
La forma d'explotació dels serveis serà determinada per l'Assemblea general i poden ser qualsevol de les admeses en dret.
  
Article 28. Personal i gerència
  
La mancomunitat podrà nomenar un gerent i també contractar personal per al desenvolupament dels seus fins.
  
Les formes de selecció del personal seran les establertes a l'article 91 i següents de la Llei 7/1985, reguladora de les bases del règim local, i altres disposicions sobre règim local.
  
Capítol VII
  
De la incorporació de nous membres de la modificació
  
dels estatuts i la dissolució de la mancomunitat
  
Article 29. Modificació i incorporació de nous membres
  
La modificació dels estatuts de la mancomunitat, inclosa la incorporació de nous municipis, s'efectuarà a proposta de l'Assemblea general i seguirà el mateix procediment de la seva constitució, conforme a les disposicions de la Llei 7/1985, Reguladora de les bases de règim local, del capítol IV del Títol I del RD 1690/1986 de Reglament de població i demarcació de les entitats locals i del RD 2568/1986 del Reglament d'organització, funcionament i règim jurídic de les corporacions locals i tota aquella normativa bàsica que li sigui de aplicació.
  
Article 30. Separació de membres de la mancomunitat
  
Qualsevol dels ens locals integrats en la mancomunitat podrà separar-se d'aquesta. Per a la separació voluntària serà necessari:
  
a) Que ho sol·liciti la Corporació interessada, mitjançant acord del Ple amb el quòrum exigit a l'article 47.2 de la Llei 7/1985 Reguladora de les bases de règim local. Aquest acord estarà sotmès a informació pública, a informe de les Diputacions provincials afectades i dels òrgans oportuns de les de les Comunitats Autònomes.
  
b) Aquest acord es traslladarà a la mancomunitat perquè en el termini d'un mes l'Assemblea general es pronunciï sobre aquest.
  
c) Vistes les al·legacions presentades i els informes emesos, el Ple de l'ens local resoldrà definitivament sobre la separació, mitjançant acord pres per majoria absoluta del nombre legal dels seus membres, i es notificarà a la mancomunitat.
  
d) Serà necessari que hagi transcorregut un període mínim de 4 anys de pertànyer a la mancomunitat i, a més, de no tenir deutes amb la mateixa.
  
f) L'adhesió o separació d'ens locals de la mancomunitat suposarà automàticament la modificació dels seus estatuts (en allò que fa referència al nom i nombre dels municipis) sense necessitat de subjectar-se al procediment establert per portar-ho a terme, i serà efectiva a partir del dia de la seva publicació al BOE.
  
Article 31. Liquidació econòmica de les separacions
  
Els ens locals separats deuran de procedir a cancel·lar la part alíquota que els correspongui en els crèdits pendents de la mancomunitat així com, si s'escau, fer-se'n càrrec del personal que li correspongui, abans de la publicació de la separació en el BOE.
  
Article 32. Dissolució
  
La mancomunitat es podrà dissoldre:
  
a) Per acord dels Ajuntaments dels municipis i ens locals que la integren, adoptat amb els mateixos requisits que per a la seva constitució.
  
b) Per acord de l'Assemblea general de la mancomunitat, ratificat pel ple de tots els Ajuntaments o ens locals.
  
Article 33. Liquidació
  
En dissoldre's la mancomunitat, els seus béns revertiran als Ajuntaments i ens locals, proporcionalment als volums aportats.
  
DISPOSICIÓ ADDICIONAL
  
Un cop aprovats definitivament aquests estatuts, els Plens de les Corporacions locals, si no ho han fet a l'acte d'aprovació plenària dels mateixos, elegiran els seus representants a l'Assemblea general en el termini de vint dies, constituint-se aquesta Assemblea en el els trenta dies naturals, comptats a partir de la publicació dels estatuts al BOE, a partir de la qual seran efectius els mateixos.
  
DISPOSICIÓ FINAL
  
En lo no previst als presents estatuts, serà d'aplicació la Llei 7/1985 Reguladora de les bases de règim local, el RDL 781/1986 pel qual s'aprova el text refós de les disposicions legals vigents en matèria de règim local, les disposicions reglamentàries de règim local i totes les altres que per raó de la matèria li siguin d'aplicació.